# Ortésia Cabrera Fuster

Ortésia Cabrera Fuster (Amposta, 1989), coneguda pel nom artístic ivaquexuta i anteriorment com a Oriol Fuster Cabrera, és una artista multidisciplinària i política catalana, que ha treballat com a escriptora i comissària d'exposicions. També s'ha desenvolupat com a narradora, dramaturga, música i traductora.

## Carrera
### Com a artista

Forma part de la Plataforma Assembleària d'Artistes de Catalunya. Els seus treballs artístics se centren en la conjuntura juvenil a les Terres de l'Ebre, la precarietat de la Generació Y o la situació de les persones neurodivergents a Catalunya. També treballa la postcolonialitat, el tercer sector, l'art contemporani i la filosofia.
El 2017, va dirigir el certamen ExtincióFest del Centre d'Art Lo Pati i va codirigir i guionar juntament amb Pau Bertomeu el film Sfumatura: l’art de treballar, l’ofici de viure. El 2018, va ser seleccionada en la convocatòria Art Jove de Patrimoni del Museu Nacional d'Art de Catalunya, que l'any següent va acollir-ne l'exposició «Una gestió diferent del dolor». El 2021, va rebre una beca de producció del centre Hangar, amb la qual va realitzar el pòdcast intimitat forçada en col·laboració amb l'Associació Asperger de Catalunya. Així mateix, va guanyar el Concurs d'Arts Visuals Premi Miquel Casablancas, organitzat per Sant Andreu Contemporani, en la modalitat de mediació, i va exposar la seva trajectòria en un col·loqui a l'Institut Valencià d'Art Modern. El 2023, va participar en la performance «Els escrivents», organitzada per Utopia Rambles a la Rambla, juntament amb els artistes Cecilia Vieira, Enrique Baeza, Marla Jacarilla i Jordi Vizcaíno. A banda, ha exposat la seva obra al Museu d'Art Contemporani de Barcelona, la Sala d'Art Jove, el Mèdol - Centre d’Arts Contemporànies de Tarragona i la Biblioteca Pere Anguera.

### Com a política

Creu en l'independentisme català, el moviment pels drets LGBTQ+ i la lluita feminista. S'oposa al neoliberalisme, el patriarcat, la monarquia espanyola, l'Estat espanyol, el racisme, el sexisme, el classisme, la marginació i el colonialisme.
Ha militat en diversos espais de l'Esquerra Independentista, com ara Maulets, Jóvens de les Terres de l'Ebre i el Sindicat d'Estudiants dels Països Catalans, i ha treballat també en els mitjans de comunicació La Directa i L'Escuranda. A més, està vinculada al teixit associatiu ampostí, ha organitzat les festes alternatives del municipi i s'implica localment en la cultura popular i el moviment feminista.
El 2024, havent pertangut al Grup de Suport de la CUP de les Terres de l'Ebre, va presentar-se a les eleccions al Parlament de Catalunya com a tercera candidata del partit a la circumscripció de Tarragona, darrere de Sergi Saladié i Eloi Redon. Arran d'això, la CUP va rebre una allau de crítiques, acusada de no respectar la paritat de gènere en la llista per la inclusió de Cabrera, tot i figurar legalment al Registre Civil Espanyol com a dona. Davant d'això, els partidaris de la formació van titllar les crítiques de «masclisme» i «transfòbia». En resposta als atacs d'odi per xarxes socials, hi va haver una denúncia formal de l'Observatori Contra l'LGTBI-fòbia a l'Oficina d'Igualtat de Tracte i la No Discriminació de la Generalitat de Catalunya, una quarantena de col·lectius va signar un manifest de suport a la candidata cupaire i la mateixa Cabrera va convocar una conferència de premsa a la Glorieta de la Transsexual Sònia en què es va refermar en la seva decisió de presentar-se a les eleccions.

## Vida personal

Pel que fa al gènere, s'identifica com a dona trans o trans no binària. Va sortir de l'armari el 2022. També s'etiqueta com a rural, catalana, de classe treballadora, neurodivergent i discapacitada. És supervivent d'abús sexual infantil.

## Referències

* 1 2 Nerín, Gustau. «Un artista reclama 100 € a Felip VI pel tancament del MNAC». El Nacional, 26-06-2019. [Consulta: 2 maig 2024].
* 1 2 «La CUP s’entrega al deliri trans i participa de l’esborrat de les dones a les llistes electorals per al 12M». L'Alternatiu, 14-04-2024. [Consulta: 2 maig 2024].
* 1 2 3 4 5 Recasens, Gerard. «Qui és Ortésia Cabrera, la candidata trans de la CUP que ha causat enrenou a xarxes». E-Notícies, 30-04-2024. [Consulta: 1r maig 2024].
* 1 2 P., M. «El Centre d'Art Lo Pati estrena un nou festival sobre l'extinció». Diari de Tarragona, 19-05-2017. [Consulta: 2 maig 2024].
* ↑ «Oriol Fuster Cabrera». Godall Edicions, 01-12-2017. [Consulta: 2 maig 2024].
* 1 2 3 4 «Ortésia Cabrera: carnet n. 199». Plataforma Assembleària d'Artistes de Catalunya. [Consulta: 1r maig 2024].
* 1 2 3 4 5 «#12M: L'ampostina Ortésia Cabrera, número 3 de la llista de la CUP encapçalada per Sergi Saladié». Ebre Digital, 08-04-2024. [Consulta: 2 maig 2024].
* ↑ «Formacions ja realitzades». Departament de Cultura de la Generalitat de Catalunya. [Consulta: 2 maig 2024].
* ↑ Zaera, Anna. «Sfumatura, una mirada sobre la desaparició del benestar a l'Ebre». Surtdecasa, 22-10-2017. [Consulta: 12 juny 2024].
* ↑ «Una gestió diferent del dolor». Time Out Barcelona, 10-09-2019. [Consulta: 1r maig 2024].
* ↑ «Oriol Fuster Cabrera. Comisario, Artista» (en castellà). ARTEINFORMADO. [Consulta: 1r maig 2024].
* ↑ «intimitat forçada» (en anglès). Listen Notes, 11-04-2022. [Consulta: 2 maig 2024].
* ↑ «En pròpia pell (intimitat forçada) :: Ortésia Cabrera i Associació Asperger de Catalunya». Sant Andreu Contemporani, 2021. [Consulta: 2 maig 2024].
* ↑ «Berenar 1». Institut Valencià d'Art Modern, 2021. [Consulta: 12 juny 2024].
* ↑ «Els escrivents». Centre d'Arts Santa Mònica, 2023. [Consulta: 1r maig 2024].
* ↑ «Reus se suma a la celebració del Dia Mundial de Conscienciació sobre l'Autisme». Infocamp, 01-04-2022. [Consulta: 2 maig 2024].
* ↑ «Ortésia Cabrera, la candidata trans e independentista de la CUP por Tarragona, se hace viral en redes sociales» (en castellà). Vozpópuli, 13-04-2024. [Consulta: 2 maig 2024].
* ↑ «Oriol Fuster: "Abans de la pandèmia certs relats eren percebuts com a minoritaris"». Surtdecasa, 19-01-2022. [Consulta: 2 maig 2024].
* 1 2 «Ortésia Cabrera serà la cap de llista de les Terres de l'Ebre per la CUP». Llibertat.cat, 16-04-2024. [Consulta: 2 maig 2024].
* ↑ Fàbregas, Laura. «Críticas a la candidata trans de la CUP por «quitar un puesto» a una mujer de la lista» (en castellà). The Objective, 01-05-2024. [Consulta: 2 maig 2024].
* ↑ «Ortésia Cabrera (CUP) rep el suport de col·lectius feministes i LGBTI: "No l'ataquen per qui és, sinó pel que representa"». VilaWeb, 07-05-2024. [Consulta: 7 maig 2024].

## Enllaços externs

* Pòdcast Intimitat forçada a iVoox
* Sfumatura: l’art de treballar, l’ofici de viure a Vimeo